ΓΡΑΠΤΗ ΕΡΩΤΗΣΗ P-2812/96 υποβολή: Hiltrud Breyer (V) προς την Επιτροπή (16 Οκτωβρίου 1996)

Θέμα: Εγγυήσεις ασφαλείας για προϊόντα από γενετικώς τροποποιημένους οργανισμούς

Παραπέμποντας στην οδηγία 90/220/ΕΟΚ ((ΕΕ L 117, 8.5.1990, σ. 15.)), τώρα οπότε έχουμε εγκρίσεις για την εμπορία διαφόρων προϊόντων γενετικώς τροποποιημένων οργανισμών (επί παραδείγματι σόγια, κράμβη η ελαιοφόρος, κιχώριο το εντετμημένο) οι οποίες όμως υπόκεινται στην πλήρωση ειδικών προϋποθέσεων:

1. Πώς δύναται η Επιτροπή να εγγυηθεί ότι δεν χρησιμοποιείται σόγια εισαγωγής για καλλιέργεια ή πολλαπλασιασμό στην Ευρωπαϊκή Ένωση κατά παράβαση των όρων υπό τους οποίους χορηγήθηκε έγκριση εμπορίας;

2. Πώς θα ελέγχονται οι λοιποί περιορισμοί που επιβάλλονται και από ποίον (επί παραδείγματι χρήση της κράμβης της ελαιοφόρου μόνον για είδη που δεν είναι τρόφιμα);

3. Εάν τον έλεγχο πρόκειται να τον παρέχουν τα κράτη μέλη, πώς θα διενεργείται και ποίος θα επιτηρεί ότι διεξάγεται κατά τρόπον σύμμορφο προς το σύστημα παρακολουθήσεως;

4. Θα υπάρχουν εκθέσεις περί τηρήσεως των όρων που τίθενται;

5. Θα δημοσιεύονται αυτές οι εκθέσεις;

6. Εάν δεν υπάρχει σύστημα ελέγχου σε ευρωπαϊκό επίπεδο ή από τα κράτη μέλη, τη λήψη ποίων μέτρων προβλέπει η Επιτροπή ή το Συμβούλιο;

7. Προτίθεται η Επιτροπή να υποστηρίξει ένα μορατόριουμ όσον αφορά τη θέση προϊόντων στην αγορά έως ότου θεσπισθούν τα δέοντα εχέγγυα περί τηρήσεως των όρων εμπορίας;

8. Πώς συμβαδίζει η πολιτική της Επιτροπής να επιτρέπει την εισαγωγή προϊόντων από γενετικώς τροποποιημένους οργανισμούς χωρίς τη διεξαγωγή ελέγχων περί δημοσίας υγείας ή ισορροπίας στο περιβάλλον στον τόπο προελεύσεως αυτών των προϊόντων με τη διαπραγματευτική θέση που έχει στο θέμα του περιεχομένου της προτάσεως πρωτοκόλλου περί βιοασφαλείας;

Απάντηση της κας Βjerregaard εξ ονόματος της Επιτροπής (10 Δεκεμβρίου 1996)

1., 2., 3 και 6. Οι όροι που συναρτώνται με τη χορήγηση αδείας κυκλοφορίας γενετικώς τροποποιηθέντος προϊόντος ελέγχονται σε επίπεδο κράτους μέλους από την αρμόδια αρχή που έχει υποδείξει το κράτος μέλος βάσει του άρθρου 4 παράγραφος 2 της οδηγίας 90/220/ΕΟΚ σχετικά με την εκούσια ελευθέρωση γενετικώς τροποποιημένων οργανισμών στο περιβάλλον. Σύμφωνα με το άρθρο 13 παράγραφος 6, τα κράτη μέλη οφείλουν να λαμβάνουν όλα τα μέτρα που είναι αναγκαία για να εξασφαλίσουν ότι οι χρήστες συμμορφούνται με τους όρους χρήσεως που αναφέρονται στην γραπτή άδεια. Ως εκ τούτου, στην περίπτωση των γενετικώς τροποποιημένων σπερμάτων σόγιας της Monsanto, όπου η χορηγηθείσα άδεια προβλέπει τον «χειρισμό στο περιβάλλον κατά την εισαγωγή, πριν και κατά τη διάρκεια της αποθήκευσης και πριν και κατά τη διάρκεια της επεξεργασίας των σπερμάτων για την παραγωγή μη βιώσιμων προϊόντων», οι αρμόδιες αρχές οφείλουν να εξασφαλίσουν τη συμμόρφωση με τους όρους της αδείας.

4. - 5. Η σύνταξη εκθέσεων συμμόρφωσης, και η δημοσιοποίησή τους ή μη, δεν προβλέπεται στην οδηγία 90/220/ΕΟΚ και ανήκει στη δικαιοδοσία των κρατών μελών. Ωστόσο, σύμφωνα με το άρθρο 18 της οδηγίας, τα κράτη μέλη οφείλουν να αποστέλλουν στην Επιτροπή, στο τέλος κάθε έτους, συνοπτική έκθεση σχετικά με τον έλεγχο όλων των προϊόντων που κυκλοφόρησαν στο πλαίσιο της εν λόγω οδηγίας.

Μέχρι στιγμής, το 1996 εκδόθηκαν τρεις άδειες κυκλοφορίας προϊόντων που εμπίπτουν στην οδηγία 90/220/ΕΟΚ. Πρόκειται για την κράμβη της Plant genetics systems, για τα σπέρματα σόγιας της Monsanto και για το κιχώριο της Bejo-Zaden. Όλες οι άδειες αναφέρονται σε συγκεκριμένες χρήσεις και αναμένεται ότι οι αρμόδιες αρχές θα προσδιορίσουν, στην συνοπτική έκθεσή τους προς την Επιτροπή, τους τρόπους με τους οποίους ελέγχουν τη χρήση των εν λόγω προϊόντων. Σύμφωνα με το άρθρο 18 παράγραφος 2, η Επιτροπή θα υποβάλει έκθεση στο Ευρωπαϊκό Κοινοβούλιο και στο Συμβούλιο.

7. Η Επιτροπή εγκαινίασε συζητήσεις με τις αρμόδιες αρχές των κρατών μελών για το ζήτημα των ελέγχων. Σε περίπτωση που υπάρχουν ενδείξεις ότι ορισμένα κράτη μέλη δεν εξετέλεσαν τους κατάλληλους ελέγχους ορθής εφαρμογής της οδηγίας 90/220/ΕΟΚ, η Επιτροπή είναι αναγκασμένη να κινηθεί νομικώς κατά των εν λόγω κρατών μελών, δεν είναι όμως σε θέση να αναστείλει την έκδοση ή την ισχύ αδειών όσον αφορά τα εν λόγω προϊόντα.

8. Η οδηγία 90/220/ΕΟΚ προβλέπει ότι προτού χορηγηθεί άδεια κυκλοφορίας στην Κοινότητα γενετικώς τροποποιημένου οργανισμού (ΓΤΟ), πραγματοποιείται από τον παραγωγό ή τον εισαγωγέα - και ελέγχεται από την αρμόδια αρχή - μελέτη περιβαλλοντικών κινδύνων. Στην περίπτωση προϊόντων ΓΤΟ που έχουν εισαχθεί στην Κοινότητα, οι μελέτες περιβαλλοντικών κινδύνων εκπονήθηκαν με βάση τα στοιχεία που προσκόμισε ο κατασκευαστής στον τόπο καταγωγής, για λογαριασμό των κανονιστικών αρχών του εν λόγω κράτους μέλους. Ούτως εχόντων των πραγμάτων, η Επιτροπή δεν διακρίνει ασυμβατότητα με την θέση της όσον αφορά το προταθέν πρωτόκολλο βιοασφάλειας.